ས་ལུགས་ལ་སྔགས་ཀྱི་ལྟ་བའི་ཆོས་སྐད་དུ་འཁོར་འདས་འབྱེར་མེད་དམ་གསལ་སྟོང་འཛིན་མེད་ཅེས་ཞུ།སྔགས་ལུགས་ཀྱི་ལྟ་བ་དེ་སྤྱིར་ངོ་བོའི་ཆ་ནས་ཕ་རོལ་དུ་ཕྱིན་པའི་སྐབས་ནས་བཞད་པའི་དོན་དམ་སྤྲོས་བྲལ་ལས་མ་འདས་ཀྱང་ཐབས་ཀྱི་སྒོ་ནས་ཁྱད་པར་དུ་འཕགས་དུ་མ་ཞིག་བཤད་ཅིང་།དེའང་འཁོར་འདས་དབྱེར་མེད་ཅེས་པའི་དོན་ནི།མགོན་པོ་ཀླུ་སྒྲུབ་ཀྱིས།འཁོར་བ་མྱ་ངན་འདས་པ་ཞེས།།དེ་ཉིད་མ་མཐོང་པ་རྣམ་སྨྲ།དེ་ཉིད་གཟིགས་རྣམས་འཁོར་བ་དང་།།མྱ་ངན་འདས་པ་གཉིས་མི་བཞེད།།ཅེས་དང་།བྲམ་ཟེ་ཆེན་པོ་ས་ར་ཧས།འཁོར་བ་གང་དེ་མྱ་ངན་འདས་པར་ངེས།།དབྱེ་བ་གཞན་དུ་སེམས་པ་མ་ཡིན་ཏེ།།རང་བཞིན་གཅིག་གི་དབྱེ་བ་རྣམ་པར་ངེས།།ཞེས་དང་།གཉིས་མེད་སྟོང་ཉིད་གཅིག་པུ་ཡིན།ཅེས་འཁོར་འདས་དབྱེར་མེད་ཀྱི་དོན་ལེགས་པར་གསུངས།གསལ་སྟོང་འཛིམ་མེད་ཀྱི་དོན་ཡང་།ངོར་ཆེན་ཀུན་མཆོག་ལྷུན་གྲུབ་ཀྱིས་རྒྱུད་གསུམ་མཛེས་རྒྱན་ལས།ལྷན་ཅིག་སྐྱེས་པའི་ཆོས་གསུམ་གྱི་སྐབས་སུ།།མཚན་ཉིད་གསལ་བ་འཁོར་བ།རང་བཞིན་སྟོང་པ་མྱང་འདས།།ངོ་བོ་ཟུང་འཇུག་དབྱེར་མེད།ཉམས་སུ་བླང་བའི་གནད་གསུམ་གྱི་སྐབས་སུ།།ཆོས་ཅན་གསལ་བ་འཁོར་བ།ཆོས་ཉིད་སྟོང་པ་མྱང་འདས།ངོ་བོ་ཟུང་འཇུག་དབྱེར་མེད།རྒྱུད་གསུམ་གྱི་རྒྱུ་རྒྱུད་སྐབས་སུ།གསལ་བ་སེམས་ཀྱི་མཚན་ཉིད་འཁོར་བ།སྟོང་པ་སེམས་ཀྱི་རང་བཞིན་མྱང་འདས།བཅོས་མིན་སེམས་ཀྱི་ངོ་བོ་དབྱེར་མེད།ཐབས་རྒྱུད་ཀྱི་སྐབས་སུ།སྦྱང་གཞི་འཁོར་བ།སྦྱོང་བྱེད་མྱང་འདས།སྦྱང་གཞི་དེ་སྦྱོང་བྱེད་དེའི་ངོ་བོར་དག་པ་དབྱེར་མེད།འབྲས་རྒྱུད་ཀྱི་སྐབས་སུ།ལྷུན་གྲུབ་འཁོར་བ།གནས་གྱུར་མྱང་འདས།མི་འགལ་བར་དབྱེར་མེད།ཅེས་ཆོས་ཅན་དང་ཆོས་ཉིད་དང་།རྒྱུད་གསུམ་གྱི་སྒོ་ནས་གསལ་སྟོང་ཟུང་འཇུག་གི་དོན་གཏན་ལ་དབབས་ཚུལ་གསལ་བར་གསུངས།ཡང་དེ་ཉིད་དུ།སེམས་ཀྱི་མཚན་ཉིད་གསལ་བ།རང་བཞིན་སྟོང་པ།ངོ་བོ་ཟུང་འཇུག་གསུམ་གདོད་མ་ནས་དབྱེར་མི་ཕྱེད་པ།རྒྱུད་གཅིགངོ་བོ་གཅིགརོ་གཅིགསོ་སོ་མ་ཡིན་ཐ་མི་དད་པ་དེ་ཉིད་ལ་འཁོར་འདས་ཀུན་གྱི་རྩ་བ་སེམས་ཉིད་ལྷན་ཅིག་སྐྱེས་པའི་ཡེ་ཤེས་ཞེས་བྱའོ།དེ་ལྟར་ཡང་རྩ་རྒྱུད་ལས།ལྷན་ཅིག་སྐྱེས་པ་གང་སྐྱེས་པ།།ལྷན་ཅིག་སྐྱེས་པ་དེ་བརྗོད་བྱ།།རང་བཞིན་ལྷན་ཅིག་སྐྱེས་ཞེས་བརྗོད།།རྣམ་པ་ཐམས་ཅད་སྡོམ་པ་གཅིག།ཅེས་དང་།ཡང་ལམ་ལྷན་ཅིག་སྐྱེས་པའི་ཆོས་གསུམ་གྱི་སྐབས་སུ་རྣལ་འབྱོར་དབང་ཕྱུག་གིས།འདི་ཉིད་གསལ་ཞིང་སྟོང་པ་ཉིད།།རིག་པ་དེ་ཉིད་མ་འགག་པ།།རང་རིག་ཡེ་ཤེས་སྐད་ཅིག་མ།།འདི་ནི་ཐོག་མ་དབུས་མཐའ་མེད།།སྲིད་མེད་མྱ་ངན་འདས་པ་མེད།།བདག་མེད་གཞན་ཡང་མེད་པ་ཏེ།།འདི་ནི་མཆོག་ཏུ་བདེ་བ་ཉིད།།འདི་ལས་མཚོན་ཏེ་ཤེས་པར་བྱ།།འདིའི་རང་བཞིན་སྐུ་གསུམ་དང་།།ཡེ་ཤེས་ལྔ་ཡི་བདག་ཉིད་ཅན།།ཞེས་གསུངས་ཏེ།ཁ་ནང་བལྟས་ཀྱི་སེམས་རང་རིག་ཅིང་གསལ་ཙམ་མ་འགགས་པ་པར་མྱོང་བ་དེ་ཉིད་ལ་གསལ་བ་སེམས་ཀྱི་མཚན་ཉིད་ཅེས་བྱ།གསལ་ཙམ་དེ་ཉིད་རང་གི་ངོ་བོའི་སྒོ་ནས་ཐོག་མར་སྐྱེ་བ་མེད།།བར་དུ་གནས་པ་མེད།མཐར་འགག་པ་མེད།ཁ་དོག་དང་དབྱིབས་སུ་མ་གྲུབ།ལུས་ཕྱི་ནང་བར་གསུམ་གང་དུ་ཡང་མི་གནས།གང་དུ་བཙལ་ཡང་མི་བརྙེད།ཅི་ལྟར་བརྟགས་ཀྱང་མ་གྲུབ་པ་དེ་ཉིད་ལ་སྟོང་པ་སེམས་ཀྱི་མཚན་ཉིད་ཅེས་བྱ་ཞིང་།དེ་ལྟར་རང་བཞིན་ཅིར་ཡང་མ་གྲུབ་པའི་དུས་ཉིད་ན་རང་སྣང་གི་རྩལ་སྣ་ཚོགས་འགག་མེད་དུ་འཆར་བས་གདོད་མ་ནས་མེད་མ་མྱོང་།རང་སྣང་གི་རྩལ་སྣ་ཚོགས་འགག་མེད་དུ་འཆར་བའི་དུས་ཉིད་ན་རང་བཞིན་ཅི་ཡང་མ་གྲུབ་པས་གདོད་མ་ནས་ཡོད་མ་མྱོང་།གདོད་མ་ནས་ཡོད་མ་མྱོང་བའི་རང་བཞིན་སྟོང་པ།གདོད་མ་ནས་མེད་མ་མྱོང་བའི་མཚན་ཉིད་གསལ་བ་གཉིས་གདོད་མ་ནས་བྲལ་མ་མྱོང་བའི་རང་སྣང་དུ་གསལ་ལེ་བ།རང་སྟོང་དུ་སང་ངེ་བ།རང་རིག་ཏུ་རྗེན་ནེ་བ་དེ་ཉིད་སོ་སོ་རང་རིག་པའི་ཡེ་ཤེས་ཀྱིས་ཉམས་སུ་མྱོང་བར་བྱ་བ་ཙམ་ལས་དོན་དམ་གཤིས་ལུགས་ལ་ངོ་བོ་ངོས་བཟུང་མེད།བློས་གཟུང་དུ་མེད།ཚིག་བརྗོད་དུ་མེད།ཐ་སྙད་ཀུན་རྫོན་ཏུ་འཇིག་རྟེན་གྱི་རྨོ་པ་གསལ་བའི་ཕྱིར་གཉིས་མེད་ཅེས་བྱ།ཟུང་འཇུག་ཅེས་བྱ།བརྗོད་བྲལ་ཅེས་བྱ།བཅོས་མིན་སེམས་ཀྱི་ངོ་བོ་ཅེས་བྱའོ།དེ་ལྟ་བུའི་གནས་ལུགས་དེ་འཁོར་འདས་ཐམས་ཅད་ལ་ཁྱབ་ནས་ཡོད་ཀྱང་།རང་ངོ་རང་གིས་མ་ཤེས་པ་རྣམས་ལ་འཁོར་བ་ཞེས་བྱ།ཤེས་པ་རྣམས་ལ་མྱང་འདས་ཞེས་བྱ།འཁོར་འདས་ཞེས་པ་རྟོགས་མ་རྟོགས་ཀྱི་ངོས་ནས་སོ་སོར་བཞག་པ་ཙམ་ཡིན།གནས་ལུགས་རང་ངོས་ནས་འཁོར་བ་ཞེས་ངན་པ་ཞིག་ལོགས་སུ་སྤང་རྒྱུ་མེད།མྱང་འདས་བཟང་པོ་ཞིག་ལོགས་སུ་བསྒྲུབ་རྒྱུ་མེད།དེ་ལེགས་པར་རྟོགས་ན་འཁོར་འདས་དབྱེར་མེད་ཀྱི་ལྟ་བ་རྟོགས་པ་ཞེས་བྱ་བ་ཡིན་ནོ།དེ་ཡང་སློབ་དཔོན་ཨཱརྱ་དེ་བས།འཁོར་བ་མྱ་ངན་འདས་པ་ཞེས།།དེ་ཉིད་མ་མཐོང་པ་ཡི་སེམས།།འཁོར་མེད་མྱ་ངན་འདས་མེད་ཅེས།།དེ་ཉིད་མཐོང་བ་རྣམས་ཀྱི་སེམས།ཞེས་དང་།རྗེ་བཙུན་རིན་པོ་ཆེའི་མགུར་ལས།འཁོར་བ་བཙལ་བས་མ་བརྙེད་པ།།དེ་མྱ་ངན་འདས་པའི་རང་བཞིན་ཡིན།།འཁོར་འདས་མེད་པ་གོ་བ་དེ།།འཁོར་འདས་དབྱེར་མེད་ཀྱི་ལྟ་བ་ཡིན།།དབྱེར་མེད་ཀྱི་ངང་ལ་བདེ་མོ་འདུག།འདི་ལྟར་ཤེས་པའི་རྣལ་འབྱོར་པ།།བསྒྲུབ་རྒྱུ་མེད་ཀྱང་སྒྲུབ་ལ་བརྩོན།།བསྒོམ་རྒྱུ་མེད་ཀྱང་སྒོམ་ལ་བརྩོན།།བསྲུང་རྒྱུ་མེད་ཀྱང་དམ་ཚིག་སྲུང་།།དེ་ལྟར་ཤེས་ན་བདེ་སྟེ་མཆི།།བསྒྲུབ་རྒྱུ་མེད་པའི་སངས་རྒྱས་དེ།།རང་གི་སེམས་ལ་ཡོད་པ་ཡིན།།བསྒྲུབ་མེད་སངས་རྒྱས་གྲུབ་སྟེ་མཆི།།ཞེས་དང་།རྩ་རྒྱུད་ལས།འཇིག་རྟེན་ཁམས་ནི་གང་དུ་ཡང་།།སངས་རྒྱས་གཞན་དུ་བརྙེད་པ་མེད།།སེམས་ནི་རྫོགས་པའི་སངས་རྒྱས་ཉིད།།སངས་རྒྱས་གཞན་དུ་བསྟན་པ་མེད།།ཅེས་གསུངས།སེམས་ཅན་གྱི་དུས་ནས་སངས་རྒྱས་རང་ཆས་སུ་ཡོད་ཅེས་མདོ་རྒྱུད་ཀྱི་ལུང་དུ་མ་ཞིག་ཡོད།དེ་ལ་འགའ་ཞིག་གིས་དྲང་དོན་ཡིན་ཟེར།གཞན་འགའ་ཞིག་གིས་ངེས་དོན་ཡིན་ཟེར།གཉིས་ཀར་དྲང་ངེས་འགྲེལ་ལུགས་རེ་ཡོད་ཅིང་།སྔ་མས་སེམས་ཅན་ཐམས་ཅད་སངས་རྒྱས་ཡིན་གསུངས་པ་དེ་ངེས་དོན་དང་།ཕྱི་མས་སེམས་ཅན་ཐམས་ཅད་སངས་རྒྱས་ཡིན་གསུངས་པ་དེ་དྲང་དོན་དུ་འགྲེལ་ལུགས་མི་འདྲ་ཙམ་ལས་སོ་སོ་སྐྱེ་བོ་རྣམས་སངས་རྒྱས་ཡིན་ཅེས་སུས་ཀྱང་མི་ཟེར།དེ་ལྟར་ན་ཡང་སྔ་མས་ངེས་དོན་ཡིན་ལུགས་ལ་སེམས་ཅན་ཐམས་ཅད་སངས་རྒྱས་ཡིན་ཞེས་པའི་སངས་རྒྱས་ཀྱི་གོ་བ་དེ་ཕྱི་མ་དག་གིས་ལོན་མི་འདུག་སྙམས།གང་ལགས་ཤེ་ན་སྔ་མ་དག་གིས་འདི་ལྟར་འདོད་དེ།དབུས་མཐའ་ལས།སྟོང་པ་ཉིད་ནི་མདོ་བསྡུ་ན།།དེ་བཞིན་ཉིད་དང་ཡང་དག་མཐའ།།མཚན་མ་མེད་དང་དོན་དམ་དང་།།ཆོས་ཀྱི་དབྱིངས་ཀྱི་རྣམས་གྲངས་སོ།གཞན་མིན་ཕྱིན་ཅི་ལོག་མ་ཡིན།།ཅེས་པའི་དོན་དང་མཐུན་པར་ཆོས་དབྱིངས་དེ་བཞིན་ཉིད་ལ་སངས་རྒྱས་ཞེས་མིང་གི་རྣམས་གྲངས་སུ་འདོད་བཞིན་འདུག་པས་ཆོས་དབྱོངས་ནི་སོ་སྐྱེས་གང་ཞིག་གི་འཐོབ་བྱའི་འབྲས་བུ་ཡིན་མིན་དང་།དེ་བཞིན་གཤེགས་པ་རྣམས་ཀྱིས་གསུངས་པ་དང་མ་གསུངས་ལ་མ་ལྟོས་པར་དབྱིངས་ཀྱི་སངས་རྒྱས་དེ་ཡེ་ནས་ཡོད་ཡོད་པ་ཡིན་པས་དེའི་དོན་མཁྱེན་པར་གལ།ཕྱི་མ་དག་གིས་ནི་སོ་སྐྱེ་དང་སངས་རྒྱས་གཉིས་རྒྱུ་འབྲས་སུ་བཞག་སྟེ་སེམས་ཅན་ཐམས་ཅད་སངས་རྒྱས་ཡིན་ཅེས་པའི་མདོ་ལུང་དག་ནི་འབྲས་མིང་རྒྱུ་རུ་བཏགས་པར་འདོད་དོ།དེས་ན་སོ་སོའི་ཐུན་མིན་བཤད་པ་མ་འཆོལ་བ་དང་གཞན་གྱི་ལེགས་བཤད་ལེན་ཤེས་ན་བསྟན་པ་སྤྱིའི་གོ་བ་འཆར་སྟེ་རིས་མེད་ཀྱི་བསྟན་པ་རིན་པོ་ཆེར་དག་སྣང་ཕྱོགས་མེད་དུ་རྒྱས་ངེས་ཀྱང་ངེས།དེ་ནི་འཕྲོས་དོན་ཙམ་མོ།སྨོན་པ་བཟང་པོས་མཚམས་སྦྱར་ཏེ་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རི་གླིང་དུ་རིས་མེད་ཀྱི་མདོ་སྔགས་ཟུང་གི་ལྟ་གྲུབ་བགྲོ་གླེང་ཐེངས་དང་པོའི་དངོས་གཞིའི་གཏམ་བཤད་ཆེད་དུ་བྲིས་ཟིན་པ་ཞིག་ལ་ཁ་སྣོན་གཅོག་ཕྲི་ཅུང་ཟད་བཏང་སྟེ་བོད་རྒྱལ་ལོ་༢༡༤༥རབ་གནས་ས་ཁྱི།ཕྱི་ལོ་༢༠༡༨ཟླ་༠༦ཚེས་༡༦ཉིན་ཁྲིཿའགྱུར་མེད་རྡོ་རྗེ་འབོད་པས་རེ་ཞིག་འཇུག་གྲུབ་པར་བགྱིས།།དགེའོ།དགེའོ།དགེའོ།།།།